CELEX: 32019D0961
Language: da
Date: 2019-06-07 00:00:00
Title: Kommissionens gennemførelsesafgørelse (EU) 2019/961 af 7. juni 2019 om godkendelse af den foreløbige foranstaltning truffet af Den Franske Republik i henhold til artikel 129 i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for at begrænse anvendelsen og markedsføringen af visse typer træ behandlet med creosot og andre hermed beslægtede stoffer (meddelt under nummer C(2019) 4122) (EØS-relevant tekst.)

12.6.2019   
               
               
                  DA
               
               
                  Den Europæiske Unions Tidende
               
               
                  L 154/44
               
            
         KOMMISSIONENS GENNEMFØRELSESAFGØRELSE (EU) 2019/961
         af 7. juni 2019
         om godkendelse af den foreløbige foranstaltning truffet af Den Franske Republik i henhold til artikel 129 i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for at begrænse anvendelsen og markedsføringen af visse typer træ behandlet med creosot og andre hermed beslægtede stoffer
         
            
               (meddelt under nummer C(2019) 4122)
            
         
         (Kun den franske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (1), særlig artikel 129, stk. 2, og
         ud fra følgende betragtninger:
         
                     (1)
                  
                  
                     Ved bekendtgørelse af 18. december 2018 om begrænsning af anvendelsen og markedsføringen af visse typer behandlet træ (i det følgende benævnt »bekendtgørelsen«), som blev offentliggjort den 11. januar 2019 i Journal officiel de la République française (Frankrigs statstidende), traf Frankrig en foreløbig foranstaltning i henhold til artikel 129, stk. 1, i forordning (EF) nr. 1907/2006 (i det følgende benævnt »den foreløbige foranstaltning«), fordi der var berettiget grund til at antage, at der var behov for en hurtig indsats for at beskytte miljøet mod de risici, der opstår for vand- og/eller landmiljøet, på grund af træ, der er behandlet med stofferne creosot (CAS-nr. 8001-58-9 og EF-nr. 232-287-5), creosotolie (CAS-nr. 61789-28-4; EF-nr. 263-047-8), destillater af stenkulstjære, naphthalenolie (CAS-nr. 84650-04-4; EF-nr. 283-484-8), creosotolie, acenaphthenfraktion (CAS-nr. 90640-84-9; EF-nr. 292-605-3), øvre destillater af stenkulstjære (CAS-nr. 65996-91-0; EF-nr. 266-026-1), anthracenolie (CAS-nr. 90640-80-5; EF-nr. 292-602-7), rå olier af stenkulstjæresyre (CAS-nr. 65996-85-2; EF-nr. 266-019-3), træcreosot (CAS-nr. 8021-39-4; EF-nr. 232-419-1), og alkaliske ekstraktionsrester (kul) (CAS 122384-78-5; EF-nr. 310-191-5), alene eller blandet med et eller flere andre stoffer (i det følgende benævnt »behandlet træ«).
                  
               
                     (2)
                  
                  
                     Den foreløbige foranstaltning består af et forbud med virkning fra 23. april 2019 mod markedsføring og installation af behandlet træ. Med den foreløbige foranstaltning må behandlet træ ikke genanvendes eller anvendes til et andet formål af den person, der brugte det. Disse forbud gælder uanset det tidspunkt, hvor træbehandlingen fandt sted.
                  
               
                     (3)
                  
                  
                     Frankrig underrettede den 25. februar 2019 Kommissionen og den 5. marts 2019 Det Europæiske Kemikalieagentur (i det følgende benævnt »agenturet«) og de andre medlemsstater om den foreløbige foranstaltning i overensstemmelse med artikel 129, stk. 1, i forordning (EF) nr. 1907/2006.
                  
               
                     (4)
                  
                  
                     Undtagelsesvis tillader bekendtgørelsen, at træ behandlet med creosot (CAS-nr. 8001-58-9; EF-nr. 232-287-5) markedsføres og installeres til brug som jernbanesveller, og tillader, at sådant træ, der allerede anvendes som jernbanesveller, genanvendes af indehaveren til samme anvendelse i en ubegrænset tidsperiode. Bekendtgørelsen tillader derudover, at træ, der er behandlet med stoffet, og som skal anvendes som el- eller teleforsyningsmaster, markedsføres og installeres indtil den 23. oktober 2019, idet visse operatører kan ansøge om en forlængelse af denne tidsfrist på visse betingelser.
                  
               
                     (5)
                  
                  
                     Kommissionen gennemgik bekendtgørelsen sammen med de relevante videnskabelige og tekniske oplysninger, som Frankrig har forelagt. Derudover gav Kommissionen de kompetente myndigheder i medlemsstaterne og interessenterne mulighed for at fremsætte deres synspunkter om bekendtgørelsen inden for rammerne af et møde mellem de kompetente myndigheder for registrering, vurdering og godkendelse af samt begrænsninger for kemikalier (REACH) og klassificering, mærkning og emballering (CLP) (CARACAL (kompetente myndigheder for REACH og CLP)), der blev afholdt den 19. marts 2019.
                  
               
                     (6)
                  
                  
                     På grund af den korte frist, inden for hvilken Kommissionen skal træffe en afgørelse om den foreløbige foranstaltning, jf. artikel 129, stk. 2, i forordning (EF) nr. 1907/2006, skal Kommissionen primært basere sin afgørelse på oplysningerne fra Frankrig.
                  
               
                     (7)
                  
                  
                     Punkt 31 i bilag XVII til forordning (EF) nr. 1907/2006 forbyder allerede markedsføringen af træ, der er behandlet med de ni stoffer, der er omfattet af bekendtgørelsen, eller med blandinger, der indeholder disse stoffer, på grund af deres kendte kræftfremkaldende virkninger. Betænkeligheder vedrørende disse stoffer opstod desuden også, på grund af at nogle af deres bestanddele er dårligt nedbrydelige. Ikke desto mindre foreskriver stk. 2, litra b), i dette punkt, at træ, der er behandlet i industrianlæg eller erhvervsmæssigt i henhold til stk. 2, litra a) i samme punkt, som markedsføres for første gang eller behandles på stedet, kun må anvendes til erhvervsmæssig og industriel brug, f.eks. til jernbaner, i forbindelse med el- og teletransmission, til hegn, til landbrugsformål (f.eks. støttepæle til træer) og i havne og indre vandveje. Derudover tillader stk. 2, litra c), i samme punkt, at træ, der blev behandlet inden den 31. december 2002, kan markedsføres på brugtmarkedet til genanvendelse.
                  
               
                     (8)
                  
                  
                     Ved Kommissionens direktiv 2011/71/EU (2) blev creosot (CAS-nr. 8001-58-9; EF-nr. 232-287-5) godkendt som et aktivstof til anvendelse i biocidholdige produkter af produkttype 8 indtil den 30. april 2018 ud fra en vurdering af, om træbeskyttelsesmidler, der indeholder creosot, kan forventes at opfylde kravene i artikel 5 i Europa-Parlamentets og Rådets direktiv 98/8/EF (3). Ved Kommissionens gennemførelsesafgørelse (EU) 2017/2334 (4) blev udløbsdatoen for godkendelsen af creosot til anvendelse i biocidholdige produkter af produkttype 8 forlænget til den 31. oktober 2020. De andre otte stoffer, der er nævnt i punkt 31 i bilag XVII til forordning (EF) nr. 1907/2006, er ikke blevet godkendt som aktivstoffer til anvendelse i biocidholdige produkter og er heller ikke omfattet af overgangsbestemmelserne i artikel 89 i Europa-Parlamentets og Rådets forordning (EU) nr. 528/2012 (5), og derfor må biocidholdige produkter, der indeholder dem, ikke markedsføres eller anvendes i Unionen.
                  
               
                     (9)
                  
                  
                     Som følge af ansøgninger om gensidig anerkendelse af tre godkendelser meddelt af Sverige med hensyn til biocidholdige produkter med creosot i henhold til forordning (EU) nr. 528/2012 godkendte Frankrig kun de produkter, der var omfattet af disse ansøgninger, til behandling af jernbanesveller, men afviste at godkende andre former for behandling af træ (6). I gennemførelsesafgørelse (EU) 2018/1297 (7) konkluderede Kommissionen, at Frankrigs undtagelse fra gensidig anerkendelse var berettiget af hensyn til beskyttelsen af miljøet og af menneskers liv og sundhed, jf. artikel 37, stk. 1, litra a) og c), i forordning (EU) nr. 528/2012 sammenholdt med samme forordnings artikel 37, stk. 1, andet afsnit.
                  
               
                     (10)
                  
                  
                     På trods af at Frankrig afviste at godkende biocidholdige produkter til behandling af træ, hvis de indeholder creosot, bortset fra behandling af jernbanesveller, er der intet til hinder for, at sådant træ behandlet med creosot bliver markedsført for første gang eller installeret på Frankrigs område, eller at ethvert træ behandlet med creosot før den 31. december 2002 bliver markedsført på Frankrigs brugtmarked med henblik på genanvendelse, hverken i henhold til punkt 31 i bilag XVII til forordning (EF) nr. 1907/2006, forudsat at betingelserne i stk. 2, litra b) i samme punkt er opfyldt, eller i henhold til forordning (EU) nr. 528/2012.
                  
               
                     (11)
                  
                  
                     Ifølge de videnskabeligt-tekniske oplysninger, som Frankrig har forelagt, overstiger eksponeringsniveauerne de relevante beregnede nuleffektkoncentrationer (PNEC) i forbindelse med udendørs brug af træ, der er behandlet med creosot, og som kommer i kontakt med jorden eller er installeret i fersk- eller saltvand, som anslået af de svenske myndigheder og vurderet af det franske nationale sundhedsagentur med henblik på godkendelse af biocidholdige produkter, der indeholder creosot (CAS 8001-58-9; EF-nr. 232-287-5) (8), hvilket indebærer, at risikoen for sådanne miljøafdelinger ikke er tilstrækkeligt kontrolleret. Den franske foranstaltning er truffet for at beskytte miljøet mod den deraf følgende risiko. De eksponeringsniveauer, der er tilknyttet jernbanesveller, som anvendes udendørs, men som hverken kommer i kontakt med jorden eller er installeret i fersk- eller saltvand, overstiger imidlertid ikke de relevante beregnede nuleffektkoncentrationer. For med tiden at begrænse i videst muligt omfang virkningerne på miljøet som følge af sådanne anvendelser af behandlet træ bør Frankrigs foranstaltning anses som hastende, jf. artikel 129, stk. 1, i forordning (EF) nr. 1907/2006. De franske afgørelser om ikke at godkende de relevante biocidholdige produkter til behandling af træ, bortset fra behandling af jernbanesveller, som Kommissionen anså for begrundet i gennemførelsesafgørelse (EU) 2018/1297, vil begynde at slå igennem med deres beskyttende virkninger fra den 23. april 2019. Der vil ved anvendelsen af sådant behandlet træ imidlertid fortsat delvist være udestående risici, hvis sådant behandlet træ markedsføres og installeres på fransk område efter behandling uden for det franske område. Det anses derfor som hastende at begrænse en sådan markedsføring og installation i den samme tidsramme, nemlig med virkning fra den 23. april 2019.
                  
               
                     (12)
                  
                  
                     Som følge heraf kan den foreløbige foranstaltning derfor anses som berettiget i henhold til artikel 129, stk. 1, i forordning (EF) nr. 1907/2006 for så vidt angår træ, der er behandlet med creosot (CAS 8001-58-9; EF-nr. 232-287-5).
                  
               
                     (13)
                  
                  
                     Frankrig anførte også, at beregningen af det afledte minimumseffektniveau (DMEL) for creosot, der er et stof uden nedre grænse, i overensstemmelse med agenturets retningslinjer svarer til en risiko for arbejdstagerne på 10– 5, og at risikoen for forbrugerne er ubetydelig, jf. den vurdering, som Sverige har foretaget i henhold til forordning (EU) nr. 528/2012.
                  
               
                     (14)
                  
                  
                     Der er ligheder mellem creosot og de andre 8 stoffer, som er nævnt i punkt 31 i bilag XVII til forordning (EF) nr. 1907/2006, fordi der er ligheder i den kemiske, toksikologiske og økotoksikologiske profil, og dermed er der også ligheder mellem risiciene for miljøet ved anvendelse af træ, der er behandlet med ethvert af disse stoffer, jf. supplerende videnskabelige og tekniske oplysninger forelagt af Frankrig. Som følge heraf kan den foreløbige foranstaltning derfor også anses som berettiget i henhold til artikel 129, stk. 1, i forordning (EF) nr. 1907/2006 for så vidt angår træ, der er behandlet med et eller flere af disse stoffer.
                  
               
                     (15)
                  
                  
                     Bekendtgørelsen pålægger forpligtelser vedrørende behandling af affald fra behandlet træ. Da affald ikke er et stof, en blanding eller en artikel som omhandlet i artikel 3 i forordning (EF) nr. 1907/2006, er Kommissionen af den opfattelse, at bekendtgørelsens bestemmelser, der pålægger sådanne forpligtelser, herunder kvalificering af sådant affald som farligt, falder uden for denne afgørelses anvendelsesområde.
                  
               
                     (16)
                  
                  
                     Da den foreløbige foranstaltning består i en begrænsning af markedsføringen eller anvendelsen af stoffer, selv om det opfylder kravene i forordning (EF) nr. 1907/2006, og i særdeleshed dem i punkt 31 i bilag XVII til nævnte forordning, kræver artikel 129, stk. 3, i nævnte forordning, at Frankrig indleder en EU-begrænsningsprocedure ved at fremsende et dossier til agenturet i overensstemmelse med bilag XV (i det følgende benævnt »bilag XV-dossier«) inden tre måneder efter datoen for nærværende afgørelse. Dette bilag XV-dossier bør også begrunde eventuelle forslag til undtagelser i overensstemmelse med den foreløbige foranstaltning samt en vurdering af risikoen for menneskers sundhed.
                  
               
                     (17)
                  
                  
                     Den foreløbige foranstaltning bør derfor godkendes.
                  
               
                     (18)
                  
                  
                     På baggrund af den frist, der er fastsat i artikel 129, stk. 3, i forordning (EF) nr. 1907/2006 for indledning af en EU-begrænsningsprocedure ved indgivelsen af et dossier til agenturet, og for at give tilstrækkelig tid til at træffe en afgørelse bør tilladelsen gælde for en periode på 27 måneder, jf. artikel 73, stk. 2, i forordning (EF) nr. 1907/2006.
                  
               
                     (19)
                  
                  
                     Denne afgørelse foregriber på ingen måde en kommissionsafgørelse i henhold til artikel 73 i forordning (EF) nr. 1907/2006, hvis de betingelser, der er fastlagt i artikel 68 i nævnte forordning, er opfyldt.
                  
               
                     (20)
                  
                  
                     Denne afgørelse er i overensstemmelse med udtalelse fra det udvalg, der er nedsat i henhold til artikel 133 i forordning (EF) nr. 1907/2006 —
                  
               VEDTAGET DENNE AFGØRELSE:
         
            Artikel 1
            
               1.   Med forbehold af stk. 2 tillades den foreløbige foranstaltning, som Frankrig har meddelt Kommissionen den 25. februar 2019, vedrørende begrænsning af anvendelsen og markedsføringen af visse typer behandlet træ (i det følgende benævnt »den foreløbige foranstaltning«) for en periode på 27 måneder fra datoen for denne afgørelses ikrafttræden.
            
            
               2.   Godkendelsen udløber ved den første af følgende datoer, hvis nogle af dem forekommer inden udløbet af den frist, der er anført i stk. 1:
               
                           a)
                        
                        
                           hvis EU-begrænsningsproceduren, der er indledt vedrørende den foreløbige foranstaltning, resulterer i en ændring af bilag XVII til forordning (EF) nr. 1907/2006, hvormed godkendelsen udløber på den dato, hvor ændringen træder i kraft
                        
                     
                           b)
                        
                        
                           seks måneder efter at EU-begrænsningsproceduren, der blev indledt vedrørende den foreløbige foranstaltning, er afsluttet, uden, at Kommissionen har fremsat forslag til en begrænsning.
                        
                     
         
         
            Artikel 2
            Denne afgørelse er rettet til Den Franske Republik.
         
         
            Udfærdiget i Bruxelles, den 7. juni 2019.
            
               
                  På Kommissionens vegne
               
               Elżbieta BIEŃKOWSKA
               
                  Medlem af Kommissionen
               
            
         
         
            (1)  EUT L 396 af 30.12.2006, s. 1.
         
            (2)  Kommissionens direktiv 2011/71/EU af 26. juli 2011 om ændring af Europa-Parlamentets og Rådets direktiv 98/8/EF med henblik på at optage creosot som et aktivt stof i bilag I hertil (EUT L 195 af 27.7.2011, s. 46).
         
            (3)  Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123 af 24.4.1998, s. 1).
         
            (4)  Kommissionens gennemførelsesafgørelse (EU) 2017/2334 af 14. december 2017 om forlængelse af godkendelsen af creosot til anvendelse i biocidholdige produkter af produkttype 8 (EUT L 333 af 15.12.2017, s. 64).
         
            (5)  Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).
         
            (6)  Afgørelserne FR-2017-0034, FR-2017-0035 og FR-2017-0036, der alle dateres den 23. april 2018 og er baseret på konklusioner af evalueringer fra det franske nationale sundhedsagentur (Agence nationale de sécurité sanitaire de l'alimentation, de l'environnement et du travail (ANSES)) af 19. maj 2017, der blev erstattet af konklusioner af evalueringer fra ANSES af 30. maj 2018.
         
            (7)  Kommissionens gennemførelsesafgørelse (EU) 2018/1297 af 25. september 2018 om en undtagelse fra gensidig anerkendelse af godkendelsen af biocidholdige produkter indeholdende creosot foreslået af Frankrig, jf. artikel 37 i Europa-Parlamentets og Rådets forordning (EU) nr. 528/2012 (EUT L 243 af 27.9.2018, s. 19).
         
            (8)  Som oplyst af Conseil général de l'environnement et du développement durable, Evaluation des impacts d'une interdiction d'utilisation de la créosote en France, rapport nr. 010963-01, maj 2017 [ http://cgedd.documentation.developpement-durable.gouv.fr/documents/cgedd/010963-01_rapport.pdf].